379

Dalia Isasi
Dalia Isasi (Tunnetaan yleisemmin nimellä Alexis, koska hän ei suostu antamaan oikeaa nimeään) on 25-vuotias latinalaisamerikkalainen nainen. Hänen punk-tyylinsä erottaa hänet massasta, normaaleihin asusteisiin kuuluu revityt mustat farkut, vaimonhakkaajapaita ja kulahtaneet maiharit. Hänellä on musta irokeesi, joka on kuitenkin niin paksu ettei sen ollessa alhaalla ehkä näe piilokaljua sen alla. Dalialla on tatuointeja kaikkialla muualla kehossaan paitsi kaulassa, päässä ja kasvoissa. Erityisen huomiotaherättäviä ovat liekkien nielemät käsivarret sekä selässä oleva skorpionin pistin. Hänen silmänsä ovat ruskeat ja kylmät, ja hänen kasvonsa ovat kulmikkaat ja päättäväiset. Hän herättää huomiota sekä olemuksellaan että käytöksellään. Hän on aggressiivinen erityisesti humalassa, ihmiset hänen ympärillään tietävät että hän suuttuu sekunnissa eikä ehkä lepy koskaan. Kaikki tietävät ettei hänelle ryppyillä. Hän viihtyy yksin, ja yleensä istuukin kantakuppilassaan hämärimmässä nurkassa, eikä tahdo tai toivo minkäänlaista kontaktia muihin ihmisiin. Kysyttäessä miksi hän edes vaivautuu tulemaan paikalle eikä ryyppää kotonaan, hän vastaa murahtamalla "Mitähän vittua se sinulle kuuluu, puta blanca?"

Dalialla on suuri perhe, ja viisi sisarusta. Ainoa jonka kanssa hän on koskaan missään tekemisissä on Daniel Isasi, hänen nuorempi veljensä, jonka kanssa hän lähettelee ajoittain sähköposteja. Daniel on myös ainoa, joka hänen perheestään ei muista millainen Dalia oli ennen Shady Oaksin hoitoja. Daniel ei tiedä Dalian olinpaikkaa, eikä Dalia paljasta mitään tilanteestaan. Työ- ja toimeentulokysymyksiin hän vastaa poikkeuksetta "sekalaisia hanttihommia".

379:n alkutaival
379 alkoi kehittyä jo Dalian ollessa nuori. Hänen huoneensa numero Shady Oaksissa oli juurikin tämä kolmen numeron sarja, ja pikkuhiljaa nuoren tytön tajutessa omat kykynsä ja potentiaalinsa, hän alkoi suunnitella kostoa kaikille niille, joiden vuoksi hänet oli suljettu tähän huoneeseen.

Teini-iässä hän ei kyennyt enää istumaan paikoillaan, ja kun hänen kykynsä olivat voimistuneet enemmän kuin koskaan, hän päätti yrittää paeta. Hänen suunnitelmansa oli lyhytnäköinen ja hän olisi kuitenkin kiivennyt perse edellä puuhun, jollei hän olisi saanut apua eräältä tiedemieheltä, joka tuntui ottaneen hänet erityisesti silmänsä alle.

379 siis lähti Shady Oaksista ja lyhytnäköisen suunnitelmansa ansiosta oli puilla paljailla, ja kasvoi aikuisuuteen kaduilla, elättäen itsensä pikkurikoksilla ja muiden likaisten töiden tekemisellä. Hän sai pian maineen armottomana tappajana ja kiduttajana. Hän osasi käyttää viatonta nuoren tytön ulkonäköään hyväksi, ja sillä houkutteli miehiä ansaan, lopulta ryöstäen heidät ja jättäen heidät kuolemaan.

Hän kuitenkin etsi jatkuvasti syytä olemassaololleen ja näin päätyi mitä kummallisempiin porukoihin. Hän oli pitkän aikaa jäsenenä epämääräisessä kultissa, jossa häntä pidettiin korkeassa arvossa hänen erikoisten kykyjensä ansiosta. Kultin idea kuitenkin oli vain huumeiden käyttö, vapaan seksin harrastaminen ja muu epämääräinen toiminta, joten se kävi 379:lle hyvin tylsäksi muutaman vuoden jäsenyyden jälkeen. Lähtemisen kultista teki helpoksi se, että he olivat kaikki pumpanneet itsensä niin täyteen kaikenlaisia aineita, että tuskin huomasivat hänen lähteneen.

Kulttiajoista 379:lle jäi käteen vain rituaalimenoissa käytetty mustavalkoinen kasvomaali, jossa vasen puoli kasvoista on maalattu valkeaksi ja oikea mustaksi. Hän alkoi käyttää sitä jatkuvasti peittääkseen henkilöllisyytensä tehdessään rikoksia.